เดนมาร์ก หนึ่งในผู้นำแห่งพลังงานลมของโลก
พลังงานทดแทน กำลังเป็นแหล่งพลังงานที่มีความสำคัญมากขึ้นเรื่อยๆ ของโลก เหตุผลเนื่องจากพลังงานเชื้อเพลิงที่มาจากฟอสซิลนั้น เป็นต้นกำเนิดที่ก่อปัญหามลพิษให้แก่โลกในอดีตและปัจจุบัน  ปี 2008 มีประเทศที่ออกนโยบายสนับสนุนการใช้พลังงานทดแทนอยู่ 79 ประเทศ ซึ่งจำนวนนี้ได้เพิ่มถึง 169 ประเทศ ในปี 2018
30 ก.ค. 2563

เดนมาร์ก หนึ่งในผู้นำแห่งพลังงานลมของโลก /โดย ลงทุนแมน
พลังงานทดแทน กำลังเป็นแหล่งพลังงานที่มีความสำคัญมากขึ้นเรื่อยๆ ของโลก
เหตุผลเนื่องจากพลังงานเชื้อเพลิงที่มาจากฟอสซิลนั้น เป็นต้นกำเนิดที่ก่อปัญหามลพิษให้แก่โลกในอดีตและปัจจุบัน
ปี 2008 มีประเทศที่ออกนโยบายสนับสนุนการใช้พลังงานทดแทนอยู่ 79 ประเทศ ซึ่งจำนวนนี้ได้เพิ่มถึง 169 ประเทศ ในปี 2018
แต่มีอยู่ประเทศหนึ่งที่ประสบความสำเร็จในการหันมาใช้พลังงานทดแทน
โดยเฉพาะพลังงานลม
ประเทศนั้นคือ เดนมาร์ก..
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
เดนมาร์ก เป็นประเทศที่ตั้งอยู่ทางตอนเหนือของทวีปยุโรป โดยถูกจัดให้อยู่ในกลุ่มประเทศนอร์ดิก (Nordic Countries) หรือกลุ่มประเทศแถบสแกนดิเนเวีย (Scandinavia) ซึ่งเป็นกลุ่มประเทศที่มีสภาพภูมิอากาศที่หนาวเย็น
ปัจจุบัน เดนมาร์กมีมูลค่า GDP เท่ากับ 11.1 ล้านล้านบาท ใหญ่เป็นอันดับที่ 37 ของโลก
มีรายได้เฉลี่ยต่อหัวของประชากรเท่ากับ 1.9 ล้านบาท สูงเป็นอันดับที่ 9 ของโลก
เดนมาร์กมีจำนวนประชากรเท่ากับ 5.8 ล้านคน อยู่อันดับที่ 114 ของโลก
เนื่องด้วยทำเลที่ตั้งของเดนมาร์ก ที่เป็นศูนย์กลางส่งสินค้าเข้าสู่กลุ่มประเทศนอร์ดิก เพราะมีเส้นทางคมนาคมขนส่งระหว่างเดนมาร์ก-สวีเดน-นอร์เวย์หลายเส้นทาง เดนมาร์กจึงมีบทบาทในสถานะที่เป็น สถานีการค้าในภูมิภาคยุโรปเหนือ
ในด้านของการใช้พลังงานในอดีตนั้น เดนมาร์กมีการพึ่งพาการใช้พลังงานจากเชื้อเพลิงที่มาจากฟอสซิลในระดับสูง
รู้ไหมว่า เมื่อ 50 ปีที่แล้ว 90% ของการบริโภคพลังงานของเดนมาร์กนั้นคือ น้ำมัน ซึ่งต้องนำเข้าจากต่างประเทศ
อย่างไรก็ตาม ในช่วงระหว่างปี 1970-1979 โลกได้เกิดวิกฤติพลังงานขึ้น 2 ครั้ง
ปี 1973 วิกฤติราคาน้ำมันเกิดขึ้น
เมื่อกลุ่มโอเปกประกาศลดการผลิตและลดการส่งออกน้ำมัน เรื่องนี้ส่งผลให้ราคาน้ำมันปรับขึ้นจาก 4 ดอลลาร์สหรัฐต่อบาร์เรล มาอยู่ที่ 12 ดอลลาร์สหรัฐต่อบาร์เรล หรือ 3 เท่า ภายในระยะเวลาเพียง 4 เดือน
จนส่งผลทำให้เศรษฐกิจทั่วโลกหยุดชะงัก เพราะน้ำมันคือปัจจัยพื้นฐานทางการผลิตที่สำคัญ
ปี 1979 วิกฤติราคาน้ำมันเกิดขึ้นอีกครั้ง
ซึ่งเกิดปัญหาการปฏิวัติในอิหร่าน ทำให้การผลิตน้ำมันของโลกลดลงไป 4% ราคาน้ำมันปรับเพิ่มขึ้นจาก 16 ดอลลาร์สหรัฐต่อบาร์เรล มาอยู่ประมาณ 40 ดอลลาร์สหรัฐต่อบาร์เรล ในเวลา 12 เดือน
แน่นอนว่าทั้ง 2 ครั้ง สร้างผลกระทบต่อประเทศที่ต้องพึ่งพาการนำเข้าน้ำมัน ซึ่งรวมถึงเดนมาร์ก จนส่งผลเสียต่อภาคเศรษฐกิจและครัวเรือนของเดนมาร์กอย่างมาก
โดยเฉพาะวิกฤติราคาน้ำมันครั้งที่ 2 ที่ทำให้ GDP ของเดนมาร์กนั้น ลดลงติดต่อกันถึง 3 ปี ตั้งแต่ปี 1980-1982
ขณะที่เรื่องนี้ ถึงขนาดสร้างความเดือดร้อนให้ประชาชนจำนวนมาก เนื่องจากไม่สามารถใช้เครื่องทำความร้อน (Heater) เพื่อทำให้บ้านอบอุ่นได้
พอเรื่องเป็นแบบนี้ รัฐบาลของเดนมาร์กในสมัยนั้น จึงประกาศว่า “Things would have to change” หรือ หลายสิ่งต้องมีการเปลี่ยนแปลง
พวกเขาตัดสินใจพึ่งพาพลังงานทดแทน ซึ่ง “พลังงานลม” คือ ทางออกของเรื่องนี้..
โดนรัฐบาลเดนมาร์กมีการสนับสนุนงบประมาณแก่ทีมวิศวกร ในการพัฒนากังหันลมแห่งแรกของประเทศในปี 1979 ต่อมาในปี 1991 เดนมาร์กก็ประสบความสำเร็จในการสร้างกังหันลมนอกชายฝั่งเพื่อผลิตไฟฟ้าแห่งแรกของโลก ในโครงการที่ชื่อว่า Vindeby Offshore Wind Farm
รู้ไหมว่า วันนี้กว่า 40% ของพลังงานไฟฟ้าที่ผลิตในเดนมาร์กนั้นมาจากพลังงานลม โดยมี 425,000 ครัวเรือนที่ใช้พลังงาน
เรื่องนี้ไม่เพียงแค่ช่วยลดภาระของประเทศ สำหรับค่าใช้จ่ายในการนำเข้าน้ำมัน แต่ยังช่วยลดมลภาวะอันเกิดจากการใช้น้ำมันด้วย
ที่สำคัญ ในช่วงระหว่างปี 1990-2015 ปริมาณการปล่อยก๊าซคาร์บอนไดออกไซด์ และก๊าซเรือนกระจกอื่นๆ ของเดนมาร์กลดลงถึง 36%
การเติบโตของอุตสาหกรรมพลังงานลม ยังช่วยให้เดนมาร์กกลายเป็นหนึ่งในประเทศที่ส่งออกเทคโนโลยีการผลิตไฟฟ้าจากกังหันลม รวมทั้งการผลิตอุปกรณ์สำหรับการผลิตไฟฟ้าจากกังหันลมรายใหญ่รายหนึ่งของโลก
ปิดท้ายด้วยข้อมูลที่น่าสนใจ
ปัจจุบัน เดนมาร์กมีบริษัท Vestas Wind Systems A/S ซึ่งเป็นหนึ่งในบริษัทผู้ผลิตกังหันลมสำหรับผลิตกระแสไฟฟ้ารายใหญ่ที่สุดในโลก
ในปี 2019 Vestas มีรายได้เท่ากับ 438,000 ล้านบาท กำไร 25,000 ล้านบาท ซึ่งหุ้นของ Vestas ก็จดทะเบียนซื้อขายในตลาดหลักทรัพย์โคเปนเฮเกน
ปัจจุบัน Vestas มีมูลค่าบริษัท สูงถึง 774,000 ล้านบาท ซึ่งถ้า Vestas อยู่ในตลาดหลักทรัพย์ของไทย จะมีมูลค่าใหญ่เป็นอันดับ 3 เป็นรองเพียง PTT และหุ้น AOT เท่านั้น..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-World Economic Forum, this is how Denmark turned away from fossil fuels to become a renewable energy champion
-
-
-
-
-
-